《玉蝴蝶 其三》
明代·叶纨纨

景色秾芳清昼，游丝无力，袅袅轻柔。欲挽春光同住，堪笑难留。

碧烟侵、旧时罗袖，红香淡、独自妆楼。绣帘幽。弄晴啼鸟，唤雨鸣鸠。

多忧。凭高一望，江南春色，千古杨州。回首繁华，断肠都付水东流。

黯魂销、一番怀古，空目断、万缕新愁。几时休。绿杨芳草，春梦如秋。

作者简介：（1586—1608）明苏州府吴江人，字昭齐。叶绍袁长女，叶小鸾姐。三岁能诵《长恨歌》，十三能诗，书法遒劲有晋人风。嫁袁氏，郁郁不得志。小鸾将嫁而卒，纨纨哭之过哀，发病死。有《愁言集》。